《可诗斋夜集联句》
元代·顾瑛

今夕乃何夕，岁律已云暮。更长灯烛明，夜冷冰雪冱。

滕六巧荐瑞，封姨怒相妒。簪盍各尽欢，杯行不知数。

肉台春笋纤，法曲冰弦度。红泪泣风蜡，翠烟积春雾。

鼎沸雀舌烹，酒泻龙头注。咿嘤啭莺喉，蹒跚躅鹅步。

燕谑落语阱，驱驰慨行路。计穷酋授首，车坠费诛屦。

风尘闇城郭，稼穑罄场圃。忧倾漆室葵，啖分懒残芋。

天王狩河阳，奸臣拒官渡。济时风云会，旷世龙虎遇。

前席宣室徵，下诏轮台布。凯奏杕杜诗，谏讽校猎赋。

干羽舞两阶，歌谣誇五裤。时清仰皇泽，会少忆良晤。

春冰破微甲，夜月照寒素。云间鹤鸣陆，吴下书惟顾。

瘦袁髯似戟，短于腹如瓠。张也乡曲英，秦亦廊庙具。

孔问郯子官，杜赏已公句。暌违念契阔，茗艼写情愫。

冉冉叹驹驰，营营笑蚊聚。浮生草栖尘，虚名日晞露。

嗟彼噂𠴲徒，有此和乐孺。用继石鼎联，聊以识所寓。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。